钦定古今图书集成/明伦汇编/氏族典/第264卷 > 王定保
## 钦定古今图书集成/明伦汇编/氏族典/第264卷 > 王定保

按《十国春秋》，南汉王定保，南昌人。举唐光化三年进
士第，南游湖湘，不为马氏所礼。已而为唐容管巡官，
遭乱不得还。烈宗招礼之，辟为幕属。及高祖欲称帝，
惮定保不从，先遣定保出使荆南。及即位而定保回，
知其心未善也，预使倪曙迎劳之，且告以建国事。定
保曰：“建国当有制度，吾入南门，清海军额犹在，其不见笑于四方乎？”高祖笑曰：“朕备定保久矣，而不思此，
宜其讥也。”大有初，官宁远军节度使。十三年冬，代赵
损为中书侍郎、同平章事，不逾年卒。定保善文辞，高
祖尝作《南宫》，极土木之盛，定保献《南宫七奇赋》以美
之，一时称为绝伦。所著《摭言》十五卷。